Dít was die noodkreet gister by verskeie skole wat sedert die begin van die jaar steeds nie die subsidie van ’n karige N$33 per kind van die ministerie van onderwys, kuns en kultuur ontvang het nie.
Met die einde van die tweede termyn wat reeds in sig is, het verskeie skole gesê dit het ernstige gevolge vir onderrig én die daaglikse bestuur van hul skole.
“Ons hande is afgekap. Ons moet kopieë van vraestelle vir die eksamen maak wat nou gaan begin en ons kan dit nie doen nie.”
“Ons wil die boeke netjies en oorgetrek hê, maar die helfte van die skool kan nie bekostig om dit oor te trek nie.”
Nog ’n skool sê hulle het nog geen subsidie vir die jaar ontvang nie, hoewel hulle tydens ’n ontmoeting tussen die minister en skoolhoofde oor die huidige situasie ingelig is.
“Ons praat met ons ouers oor vrywillige bydraes, maar die reaksie is maar traag. Ons het egter elke termyn ’n groot geldinsameling wat help dat ons met gemak darem kan aangaan.”
Volgens die bron het die ministerie voorskrifte vir die gebruik van die subsidies en ontvang personeel by skole opleiding oor “hoe om die geld te gebruik vir wat”.
“Dit mag nie vir enigiets gebruik word nie en is hoofsaaklik vir kleinskaalse onderhoud soos ’n kraan wat lek of ’n gloeilamp wat geblaas het.”
Die subsidie mag ook nie as ’n “sagte lening” gebruik word om byvoorbeeld ’n onderwyser te ondersteun nie.
“Nou het ons ’n jonger generasie ouers met ’n beter inkomste wat meer gewillig is om ’n bydrae te maak.”
“Ons is reeds sewe weke in die tweede termyn en nog niks is betaal nie,” het ’n bron hier gesê. Hier is die vrywillige bydraes vir ouers N$150 per kind per jaar, of N$50 per termyn.
“Daar is dié wat dit nie betaal nie, maar die meeste is egter gewillig om dit te doen.” Volgens dié bron is die betaling van aflosonderwysers ook vir die skool se rekening.